Juledag

Prædiken

Til enhver familie hører der familiehistorier. Sådan er det også i min familie. Når vi samles til julefrokost, sker det, at vi ryger ind i en storm af historier. De fleste af dem er blevet fortalt mange gange før. Men indimellem kommer der pludselig en ny historie på bordet – som dengang min far fortalte om sin spejdertid. Hans patrulje havde været på en spejdertur til Endelave og her var de kommet forbi en gård, hvor der lå en død løve på møddingen. Det er sandt! Vi googlede det! Der har været løver på Endelave!

Historierne er med til at skabe vores liv og gøre os til dem, vi er. De minder os om, at det at være menneske ikke er at være en ø – vi er del af et fastland af dem, vi lever sammen med nu og dem, der var der før os og ikke er mere.

”I begyndelsen”. Sådan kunne mange historier begynde. Hvorfor er *jeg* f.eks. til? Og så får *jeg* historien om den unge højskolelærer og den endnu yngre højskoleelev, der fik øje på hinanden for 64 år siden eller deromkring – og som fortsat holder godt fast i hinanden. Og hvis jeg spurgte *jer*, ville I kunne bidrage med mange flere historier om *jeres* personlige ”I begyndelsen”.

”I begyndelsen” Det er også indledningen til den meget større historie, som vi alle er del i – og som udgør et fastland, der bevæger sig til alle sider og som omslutter os fra alle sider og er med til at gøre os til dem, vi er.

Hvor længe siden er det, at det allerførste ”I begyndelsen” var? Det er ikke til at vide. Så det sådan ud? 7 dage? Det er ikke til at vide. For nogle er den første beretning i Det gamle Testamente en slags opskrift: Sådan står der - sådan skete det! Andre forstår det i mere overført betydning. Andre igen taler heller om planeterne og universet og Big Bang. Behøver det ene at udelukke det andet? ”I begyndelsen” begynder det. Med Guds ord og med Guds lys: Gud sagde: Der skal være lys! Og der blev lys. Gud så, at lyset var godt. Hvad skal man mene om det? Efter min mening er det den smukkeste og sandeste og mest poetiske beskrivelse af noget, der ikke er sket. Kan noget, der ikke er sket, være sandt? Ja da! Ikke sandt som det, naturvidenskab kalder sandt, men sandt som det tro og mening med livet og altings sammenhæng kalder sandt.

Mennesket er ikke en ø. Vi er ikke bare kommet dumpende ind i livet – lige så tilfældigt, som en edderkop, der lander på et bord. Der er givet os en sammenhæng på forhånd – af den familie, vi er født ind i – og af det, at vi er født ind i den verden, Gud har givet os at leve i.

”I begyndelsen” betyder, at der er givet os en ramme og en historie og en mening på forhånd – og at dette ”I begyndelsen” begyndte for så længe siden, at ingen kan komme helt til bunds i, hvordan det egentlig begyndte.

Det er også dette ”I begyndelsen” evangelisten Johannes greb fat i, da han i indledningen til sit evangelium ville formulere noget, der skulle vise, hvor *stort* og hvor *vigtigt* det var, det han nu ville til at fortælle om. I stedet for at fortælle om barnet i krybben i Betlehem – det er jo faktisk kun Lukas, der har den historie! – så viste han med sine ord helt tilbage til den allerførste begyndelse for at vise, hvordan Faderen og Sønnen fra begyndelsen havde været ét – vævet sammen i Ord og i Lys. Med sine ord greb Johannes helt tilbage til skabelsen og skabelsen kastede tilsvarende lyset helt frem på det, der nu skete. Den nye begyndelse. Den nye skabelse – Ordet og lyset og Gud, der blev kød – blev menneske blandt mennesker.

I går kunne vi glæde os over barnet i krybben. I dag er vi oppe på den helt store klinge, der begynder ”I begyndelsen” og giver alting ny betydning, fordi alting nu skal forstås i lyset af den nye begyndelse – at Gud er blevet menneske. At Guds Ord er blevet kød og har taget bolig iblandt os.

Mennesket er ikke en ø. Vi er en del af et fastland, der breder sig til alle sider i fortid og nutid, synligt og usynligt – og gennem sin søn er Gud også en del af det fastland.

Men for at forstå længden og bredden og højden og dybden af det, må vi forlade de storladne ord i skabelsesberetningen og i indledningen til Johannesevangeliet og begive os til det brev, den samme Johannes skrev til en kristen menighed og som uddyber og forklarer, hvad det alt sammen betyder. Det betyder: Kærlighed! Gud er kærlighed. Gud har vist sin kærlighed ved at sende sin søn til verden. Guds kærlighed til mennesker kommer først. Menneskers kærlighed er svar på Guds kærlighed.

Det er stærke ord! Vi har hørt noget lignende mange gange, så måske preller det lidt af på os efterhånden. Men hvis vi virkelig lytter efter og mærker efter helt ind i hjertet – så er det jo overvældende, det er livsforandrende. Jeg lever ikke for mig selv og af mig selv. Jeg lever omgivet af en kærlighed, der var så stor, at Gud ville forlade sin himmel, gå gennem et menneskeliv, dø på et kors – alt sammen som udtryk for – ja, netop, kærlighed! Den kærlighed, der med Grundtvigs ord er som en flod, der kan smelte isbjerge og vælte klipper til sinde og strømme gennem os og vaske hjertet rent.

Hvordan svarer vi på det? Det havde Johannes også et bud på: ”Mine kære, når Gud har elsket os således, skylder vi også at elske hinanden”. Så enkelt! Så svært!

Men det må være vores svar juledag. Overfor ethvert ”I begyndelsen” – at Gud har givet os et liv og en verden – at vi er sat ind i vores egen families begyndelser. Overfor budskabet om, at den Gud, der skaber Lys med sit ord, også er den Gud, der kommer til verden som Lys og Ord i et menneskes skikkelse. Op imod alle vores forbehold, alle katastrofer, død og undergang, uretfærdighed, sygdom, sult – alt det vi kan sige om vores plagede jord – så er vi bagom og over og under og rundtom os omgivet af en skabelseskraft og en kærlighedskraft, som vi kun kan besvare på én måde: Ved at tage imod denne kærlighed og ved at give den videre.

Det må være budskabet juledag. At vi med ordene i dag er blevet badet i kærlighed, at vi, når vi tager del i nadveren, spiser og drikker os til kærlighed – at vi går hjem rene og fornyede fra top til tå. Og så kan det godt være, at vi allerede ved frokosttid eller om en uges tid skal begynde forfra. Men indeholdt i Guds kærlighed er også tilgivelse og muligheden for stadig nye begyndelser og nye forsøg. Og Johannes ord fra hans brev til den kristne menighed står stadig og lyser: ”Mine kære, lad os elske hinanden, for kærligheden er af Gud”. Amen